Serge Tonnar

De **Serge Tonnar**, gebuer den 3. Februar 1970 an der Stad Lëtzebuerg, ass e lëtzebuergesche Museker, Komponist, Schrëftsteller a Schauspiller.

## Biographie
De Serge Tonnar huet seng Première am Stater Jongelycée gemaach an duerno zwee Joer Journalismus zu Bréissel studéiert. Vun 1993 un huet hien als fräien a vun 1995 un als feste Mataarbechter beim Radio 100,7 geschafft an donieft Artikelen iwwer Kulturtheeme fir d'Zeitunge Grénge Spoun, Tageblatt a Lëtzebuerger Land geschriwwen. 1997 huet hien ugefaangen sech als onofhängege Kënschtler z'etabléieren.

Zanter 1985 komponéiert, schreift an interpretéiert de Serge Tonnar Rockmusek; hien huet mat Gruppe wéi Battaklang, Blue Screw, Claudine Muno and the Luna Boots an Taboola Rasa zesummegeschafft. 2001 huet de Serge Tonnar d'Band Zap Zoo matgegrënnt a mat hir véier Albumen erausbruecht. Och mat der Band Serge Tonnar & Legotrip mécht hien zanter 2003 Musek an huet erfollegräich Radiosingele verëffentlecht. 2008 ass donieft nach säi Soloalbum *Pärele bei d'Sei* erauskomm. Och op verschiddenen anere Projeten ass hie vertrueden; sou huet hie fir d'Kompilatioun *Planet Lëtzebuerg Reloaded* (2010) d'Lidd *Firwat* gecovert an um Concert *D'Keess op an d'Klacken eraus!* (2011) fir d'Fondatioun Thierry van Werveke deelgeholl.

1996 huet en do donieft ugefaange fir den Theater ze komponéieren (z.&nbsp;B. *Schold & Schäin* vum Claude Mangen, 2009), an zanter 2000 och fir verschidde Filmer, dorënner dem Andy Bausch seng Wierker *[[Le club des chômeurs]]* (2002) an *[[Deepfrozen]]* (2006).

An der Theaterzeen ass de Serge Tonnar och Schauspiller, Auteur, Regisseur a Produzent vu lëtzebuergeschsproochege Stécker.

Hien ass Matgrënner vum Artistekollektiv an der Produktiounsgesellschaft MASKéNADA (1995). Do donieft ass hien engagéiert an *Etats d'Urgence*, a *le forum culture(s)*, an am Mierscher Kulturhaus.

Vun 2008 bis 2012 war hie President vun der *[[Fédération luxembourgeoise des théâtres professionnels]]*.

Am Flüchtlingskrisejoer 2015 huet de Serge Tonnar zesumme mat der Rita Neu, der Sabine Tonnar an dem Misch Donven de Veräin Mir wëllen iech ons Heemecht weisen gegrënnt, mam Zil, den interkulturellen Dialog unzekierpen, andeems d'Lëtzebuerger den Auslänner, déi hei liewen, hir Kultur weisen an ëmgekéiert.

2019 koum vun him eng Iwwersetzung vum Lao-Tse sengem *[[Dao|Tao Te King]]* (als *Buch vum Wee*) eraus, eng CD mam Titel *Aner Lidder*, op där en Iwwersetzunge vu Chansonen a Lidder vu franséisch-, däitsch- oder engleschsproochege Sänger agespillt huet, an eng mat enger neier Opnam, zesumme mam OPL, vum Sergei Prokofjew sengem *Pier an de Wollef*.

### Famill
De Serge Tonnar ass de Brudder vum Regisseur Yann Tonnar.

Hien ass de Papp vum Museksproduzent a Rapper Tun Tonnar an dem Rapper Luka Tonnar.

## Wierker

### Theater (als Auteur)
* 2001: *Eat it*
* 2003: *All Dag, esou géint 5 fir 12. E Familliendrama mat Happy End*
* 2003: *Schlof, Kënndche schlof*
* 2004: *Talk Show*
* 2006: *Exit Lëtzebuerg*
* 2007: *Superstar*

## Filmographie

### als Komponist
* 2001: *[[Histoire(s) de jeunesse(s)]]*
* 2002: *[[Le club des chômeurs]]*
* 2003: *[[L'homme au cigare]]*
* 2004: *[[La revanche]]*
* 2004: *[[Monsieur Warum]]*
* 2006: *[[Deepfrozen]]*
* 2007: *[[Über Wasser]]*
* 2008: *[[Weilerbach (Film)|Weilerbach]]*
* 2010: *[[Schockela, Knätschgummi a brong Puppelcher]]*
* 2010: *[[Mir wëllen net bleiwen]]*
* 2010: *[[Trouble No More (Film)|Trouble No More]]*
* 2011: *[[Schrebergaart (Film)|Schrebergaart]]*
* 2012: *[[D'Belle Epoque]]*
* 2016: *[[Streik!]]*
* 2023: *[[Little Duke]]*

### als Schauspiller
* 2023: *Little Duke* - Regie: Andy Bausch

## Discographie
Fir Verëffentlechunge mat fréiere Museksgruppen, kuckt wgl. d'Artikelen Zap Zoo a Serge Tonnar & Legotrip.

### Soloalbumen
* 2008: *Pärele bei d'Sei*
* 2019: *Aner Lidder*
* 2019 *De Pier an de Wollef* mam Philharmoneschen Orchester Lëtzebuerg

### Soss Lidder
* 2006: *[[1 Mann 1 Wuert]]*

## Gielchen
* Chevalier vum Ordre de Mérite du Grand-Duché de Luxembourg (Promotioun 2013)

## Um Spaweck

* Homepage: www.tonnar.lu
* Homepage vu Maskenada: www.maskenada.lu
* Profil vum Serge Tonnar op der Internet Movie Database
* Biographie op autorenlexikon.lu